**EL MEU PARE**

Mai m’hagués imaginat que aquest moment arribaria sent jo tan jove. M’hagués agradat que els meus fills coneguessin al meu pare en persona, o que ell em pogués veure avançar en les etapes de la meva vida.

El meu pare no ÉS un pare qualsevol. A part de ser un magnífic i increïble pare, ell és el meu heroi preferit, el meu model a seguir i una persona que cada migdia i nit et fascinava amb les seves paraules.

M’entristeix que això hagi passat just quan jo començava a enfrontar-me a la vida, i que ara el meu pare no pugui veure els meus primers passos com a persona independitzada és el que em fa més mal. Igualment, jo se que el meu pare realment no li dona importància a si en aquesta vida aconseguim petites o grans coses, fem el que fem i arribem ell sempre estarà orgullós de nosaltres. Ell probablement ja m’ha ensenyat tot el que m’havia d’ensenyar, i estic molt, molt orgullós d’ell, penso que ha sigut un pare excel·lent i extraordinari i una persona encantadora amb tothom. Encara que ell no ha pogut veure amb els seus ulls com els seus fills sortien del niu i s’enfrontaven a la vida, mai ha dubtat de les nostres possibilitats i sempre ha cregut en nosaltres.

Ara mateix, tinc por. Estic confós, les coses canvien i pensar només em fa més mal. I per primer cop, no tinc al meu pare assegut a taula esperant per ajudar-me i veure que és el que em passa. Però per una altra banda, el fet que ens hagi deixat el meu heroi i model a seguir, i veure i sentir aquest patiment de la gent, em dona molta força de cara al meu futur, és una última empenta perquè emprengui el vol de la vida, perquè comenci a viure com fa tants anys ell va fer.

Ell sempre estarà viu en nosaltres, dins de cadascú i en qualsevol altre lloc, ja que persones com ell, ho desitgem o no, són impossibles d’oblidar. S’ha guanyat un lloc al meu cor per sempre més.

Que vagi molt bé, papa, moltes gràcies per tot i bon últim viatge.

Sailesh Guijarro, 19 juny 2014

*Discurs per al recordatori del pare del 20 de juny del 2014. Va anar-se’n el 19 de juny del 2014 a l’Hospital Sant Camil (estava allà de casualitat per una visita rutinària de la operació de cor) després de patir una “embòlia pulmonar” per les 12h del matí.*